
RAPORT

              asupra propunerii legislative privind acordarea de compensaţii persoanelor spoliate de inventarul agricol şi silvic în perioada comunistă
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind acordarea de compensaţii persoanelor spoliate de inventarul agricol şi silvic în perioada comunistă, trimisă cu adresa Pl.x 129 din 12 martie 2008, înregistrată cu nr.31/230 din 13 martie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 5 martie 2008.

Consiliul Legislativ a avizat negativ iniţiativa legislativă, conform avizului nr.1489 din 29 octombrie 2007.
Guvernul, prin punctul de vedere transmis cu nr.3141 din 22 noiembrie 2007, nu susţine adoptarea acestei iniţiative legislative. 

Propunerea legislativă supusă dezbaterii are ca obiect de reglementare acordarea de compensaţii persoanelor fizice deposedate de inventarul agricol, silvic şi de pescuit, ca urmare a colectivizării agriculturii, sau a altor acţiuni abuzive în perioada 1945-1989 sau a moştenitorilor legali ai acestora, prin acordarea de despăgubiri băneşti ori a unei părţi din valoarea de achiziţionare a unor utilaje, instalaţii şi unelte agricole sau silvice.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 10 septembrie 2008. 
Comisia pentru agricultură, silvicultură, industrie alimentară şi servicii specifice a avizat negativ propunerea legislativă, potrivit adresei nr. 24/173 din 22 aprilie 2008.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/2263 din 13 mai 2008.

În urma dezbaterilor membrii Comisiei au constatat că stabilirea de compensaţii pentru inventarul agricol sau silvic avut în proprietate de către foştii proprietari este imposibilă fără evidenţe în arhiva unei instituţii abilitate în acest sens. De asemenea, propunerea legislativă încalcă prevederile art. 138 alin. (5) din Constituţia României, republicată referitoare la stabilirea surselor de finanţare.
Din numărul total de 29 membri ai Comisiei juridice, de disciplină şi imunităţi  la şedinţă au participat 16 deputaţi.

Faţă de considerentele menţionate mai sus membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind acordarea de compensaţii persoanelor spoliate de inventarul agricol şi silvic în perioada comunistă.
În raport cu obiectul şi conţinutul său, iniţiativa legislativă face parte din categoria legilor ordinare. 

          VICEPREŞEDINTE,                                             SECRETAR,

           Florin IORDACHE                                             George BĂEŞU
Expert  
Roxana Şerban

